projecte-aina/catalan_government_crawling huggingface dataset:
L'Agrupació d'Associacions Esportives Escolars de Catalunya, amb el suport i la col·laboració de la Secretaria General de l'Esport i de l'Activitat Física, impulsa la primera edició dels Premis del Pla Català d'Esport a l'Escola (PCEE).
El termini per presentar les candidatures ja està obert.
Els Premis PCEE són un reconeixement a aquelles entitats i persones que, tant a través de la seva acció directa com també a la seva influència o suport, han treballat al llarg del curs 2019-2020 per transformar positivament la realitat social dels infants i adolescents catalans mitjançant l'esport i/o l'activitat física en l'entorn escolar, en el marc del Pla Català d'Esport a l'Escola.
Poden presentar la seva pròpia candidatura o impulsar la candidatura d'una altra entitat o persona als Premis totes aquelles entitats i persones majors de 18 anys (excepte per a la categoria de Dinamitzador/es, que poden ser majors de 14 anys) relacionades amb el PCEE.
Els premis es dividiran en 3 categories. entitat esportiva sense ànim de lucre (Secció Esportiva Escolar, Associació Esportiva Escolar i Consell Esportiu), centre educatiu (Centres de Primària i Centres de Secundària) i persona física (Coordinadors/es de primària, Coordinadors/es de Secundària i Dinamitzador/a).
El període de presentació de candidatures externes, és a dir, impulsades per altres entitats o persones que no siguin les pròpies responsables dels projectes, és de l'1 al 8 d'octubre del 2020.
En canvi, el període per a la presentació de candidatures pròpies, és a dir, les de les pròpies entitats o persones responsables dels projectes, és de l'1 al 15 d'octubre del 2020.
La presentació de candidatures es pot fer al web http://lagrupacio.net/.
La comissió d'avaluació valorarà les candidatures presentades entre el 16 i el 22 d'octubre i el dia 23 el jurat es reunirà per triar els premiats, que rebran el reconeixement en un acte previst per al 29 d'octubre, a les cinc de la tarda, a l'INEFC Barcelona.
La Secretaria General de Esport i de l'Activitat Física (SGEAF) impulsa la campanya "Un país, un equip" amb l'objectiu d'animar la ciutadania a tornar a realitzar pràctica esportiva i activitat física, coincidint amb la progressiva tornada a l'activitat i l'inici de la temporada esportiva després de les vacances d'estiu.
També vol reactivar social i econòmicament un sector molt tocat per la irrupció de la Covid-19.
Tenint en compte que la pandèmia del coronavirus ha impedit que la població catalana hagi pogut gaudir de l'esport i l'activitat física en plenitud de condicions, amb un confinament obligat durant gairebé dos mesos, "la campanya vol aprofitar la progressiva represa de l'activitat per part del món de l'esport durant l'etapa de represa per fer que la ciutadania perdi la por a practicar esport i la vegi com una activitat segura si es segueixen les mesures preventives que han establert les autoritats sanitàries.
Evidències científiques han demostrat, a més, que les persones que millor superen la malaltia de la Covid-19 són les que gaudien d'un millor estat físic", afirma el secretari general de l'Esport i de l'Activitat Física, Gerard Figueras.
Així mateix, la campanya "Un país, un equip" s'emmarca en un dels eixos principals d'actuació de la SGEAF, que pretén fomentar la pràctica de l'esport i de l'activitat física a tots els segments de població amb la finalitat de construir una societat més saludable, en què la pràctica de l'activitat física esdevingui un hàbit diari i durant tota la vida de les persones.
Tal com es veu en l'anunci, el Govern vol motivar persones de totes les edats a tornar a la pista, el pavelló, el gimnàs, la piscina, el carrer, etc. per mantenir aquest estil saludable després d'un dur confinament en què el bon comportament de la població ha permès al país superar la fase més crítica de la pandèmia.
Aquesta represa esportiva també permet, en conseqüència, ajudar aquestes instal·lacions a tornar a tenir usuaris i activitat.
"El missatge de la campanya va dirigit tant a la població en general com a practicants potencials d'activitat física i esportiva, així com, especialment, a tots els agents que configuren el teixit esportiu de Catalunya, és a dir, entitats esportives, administracions locals i empreses que tenen per objecte la promoció, el foment i la prestació de serveis vinculats amb l'esport i l'activitat física a Catalunya, als quals demanem complicitat per tornar a activar el sector", afegeix Gerard Figueras.
"Altres àmbits del país ja s'estan activant, i ara ens toca a nosaltres, l'esport.
Demanem el compromís de tots els agents esportius de Catalunya per enfortir aquest sector, perquè si actuem com a país i com un equip en garantirem la continuïtat i el progrés", ha conclòs.
A partir d'avui s'emetrà l'espot i la falca de la campanya pels canals de televisió, emissores de ràdio i portals digitals de la Corporació Catalana de Mitjans Audiovisuals (CCMA).
També es difondrà per les xarxes socials Facebook, Twitter i Instagram.
El Registre d'entitats esportives de la Generalitat de Catalunya, adscrit orgànicament al Consell Català de l'Esport, és únic i constitueix una oficina pública que té com a finalitat:
Perquè es puguin inscriure al Registre, les entitats citades han de tenir el seu domicili social a Catalunya.
La inscripció en el Registre d'entitats esportives d'un club o associació, una agrupació o una federació esportiva comporta el seu reconeixement legal als efectes de la Llei de l'Esport.
La inscripció o adscripció en el Registre d'entitats esportives serà requisit essencial per optar als ajuts o al suport que la Generalitat de Catalunya o altres administracions públiques poden concedir, així com per participar en competicions oficials i per gaudir de la resta de beneficis continguts en la legislació esportiva.
En el Registre d'entitats esportives us podeu inscriure a les modalitats següents:
Les entitats no esportives sense afany de lucre, les entitats lucratives, les empreses de serveis esportius o qualsevol altra entitat que es vulgui federar en les federacions esportives catalanes corresponents i gaudir de tots els altres beneficis establerts per la normativa esportiva han de constituir la corresponent secció esportiva i adscriure-la al Registre d'entitats esportives de la Generalitat de Catalunya.
Com a requisit essencial per adscriure una secció esportiva cal que l'entitat no esportiva estigui constituïda i inscrita legalment en un registre i que entre els seus objectius hi hagi el foment i la pràctica de l'esport sense afany de lucre.
La representació legal de la secció esportiva correspon a la persona física que posseeix la representació legal de l'entitat no esportiva en què s'ha creat.
Modalitat: activitats subaquàtiques
caça foto-cinematogràfica i amb vídeo
paraciclisme (ciclisme adaptat)
espeleobusseig (espeleologia subaquàtica continental)
tècniques de progressió vertical
patinatge de velocitat sobre gel
curses a cavall de galop i trot
pneumàtiques i semidirigides de circuit
M odalitat: patinatge sobre rodes
pesca continental de superfície i d'embarcació
pesca marítima de superfície de costa i d'embarcació
En aquest apartat podeu accedir a la informació relativa a la gestió econòmica, comptable, pressupostària i patrimonial, i a la informació desglossada sobre les subvencions i els ajuts, tant els previstos com els atorgats, del Consell Català de l'Esport.
Préstecs per facilitar la liquiditat de les entitats esportives inscrites al Registre d'Entitats Esportives del Consell Català de l'Esport (CCE), afectades per la situació derivada de la COVID-19
Format de les dades: XML, PDF i Excel.
El Registre Oficial de Professionals de l'Esport de Catalunya (ROPEC) és l'eina que garanteix l'acreditació de les persones que exerceixen les activitats professionals regulades a la LLEI 3/2008, de 23 d'abril, de l'exercici de les professions de l'esport.
Aquesta Llei reconeix i regula les professions següents com a pròpies d'aquest àmbit:
Poden exercir les professions de l'esport regulades per aquesta llei les persones que, a més de complir els requisits generals que s'hi estableixen, estiguin inscrites en el Registre Oficial de Professionals de l'Esport de Catalunya (ROPEC) o, si escau, que siguin membres del col·legi professional que els pertoca ( COPLEFC ).
Totes les peticions per inscriure's al ROPEC, modificar-ne les dades, sol·licitar un duplicat del certificat o donar-se de baixa s'han de gestionar a través de Tràmits Gencat.
L'administrador d'aquest tràmit és l'Escola Catalana de l'Esport (ECE).
En el cas de persones amb estudis universitaris fets a l'estranger, primer cal sol·licitar l' homologació/equivalència del títol que s'ha de tramitar directament al Ministeri d'Educació ja que és l'Organisme que té la potestat d'homologació i convalidació.
En el cas de persones amb estudis no universitaris fets a l'estranger, primer s'ha fer l' homologació per tal de reconèixer la seva validesa oficial al Departament d'Educació.
Els cursos de CIATE estan adreçats al voluntariat, per tant no permeten registrar-se com a professional de l'esport.
La mitjana de temps que triga una tramitació és superior a 15 dies
Sobe criteris d'interpretació de la normativa aplicable als socorristes (prorroggable fins a l'estiu del 2020)
L'aprovació de Llei sobre l'exercici de les professions de l'esport a Catalunya suposa un pas endavant molt important i històric per a l'esport català i suposa el naixement d'un nou sector professional.
La regularització de l'exercici de les professions esportives compleix amb un dels eixos prioritaris del pla de govern de la Secretaria General de l'Esport, que pretén convertir l'esport en un sector clau de progrés econòmic per avançar en una Catalunya més esportiva i més saludable.
A partir del curs 2012/2013 el Departament d'Ensenyament ha publicat la resolució ENS/1891/2012, de 23 d'agost, d'organització de diverses mesures flexibilitzadores i actuacions de formació professional inicial.
Procediment pel qual es porta a terme, entre d'altres:
La convocatòria d'aquests reconeixements el dura a terme els centres educatius que imparteixen ensenyaments de formació professional, en relació amb els cicles formatius implantats.
Per a més informació consultar el Departament d'Educació.
El secretari general de l'Esport i de l'Activitat Física, Gerard Figueras, ha presenciat avui les victòries del KH-7 BM Granollers i del FC Barcelona en la Supercopa de Catalunya d'handbol en categoria femenina i masculina, respectivament.
L'edició d'enguany, marcada pels protocols de seguretat contra el coronavirus, s'ha celebrat al pavelló Salvador Gimeno de Sant Joan Despí.
En la categoria femenina, el KH-7 BM Granollers s'ha imposat per 41 a 22 a la Fundació Handbol Sant Vicenç en un partit que les vallesanes dominaven per 17 a 11 a la mitja part.
La diferència s'ha anat ampliat durant la segona meitat.
Pel que fa als premis individuals, la màxima golejadora de la final ha estat Ana González, del KH-7 BM Granollers, autora de set gols, mentre que la millor portera ha estat per Ester López, de la Fundació Handbol Sant Vicenç, i Ona Vegué, del KH-7 BM Granollers, ha estat triada millor jugadora.
Pel que fa a la competició masculina, el FC Barcelona s'ha imposat per 32 a 25 (18-12 al descans) al Fraikin BM Granollers.
Els blaugrana han manat en el marcador en tot moment davant un rival que ha ofert una bona imatge.
Aleix Gómez (FC Barcelona) s'ha endut el premi a màxim golejador gràcies als seus set gols, Pol Sastre (Fraikin BM Granollers) ha estat designat millor porter i Thiagus Petrus (FC Barcelona) ha estat escollit millor jugador de la final.
Durant els dos partits de la Supercopa de Catalunya 2020, la Federació Catalana d'Handbol ha posat en pràctica el Protocol Covid-19 per a la prevenció de contagis.
Mascaretes, distàncies de seguretat i gel hidroalcohòlic també han estat protagonistes del retorn de la competició a l'handbol català.
Gerard Figueras ha seguit els dos encontres al costat del tinent d'alcalde i regidor d'Esports de l'Ajuntament de Sant Joan Despí, Jose Carlos Garcia; el seu homòleg a l'Ajuntament de Sant Vicenç dels Horts, Xavier Gómez; les vicepresidentes de la Federació Catalana d'Handbol Lydia Pena i Maria del Mar Latorre, així com els presidents i directius dels clubs participants en la màxima competició catalana d'handbol.
El representant territorial de l'Esport a Girona, Josep Pujols, ha assistit avui a Ripoll als Campionats de Catalunya de Trial de totes les categories, organitzats per la Federació Catalana de Ciclisme (FCC), que han comptat amb la participació d'una vuitantena de bikers.
Alba Hidalgo (Dr Bike) i Sergi Llongueras (Comas Trial) s'han endut el títol en categoria elit en una prova que s'ha desenvolupat al Centre de Tecnificació Esportiva del Ripollès (CTER) sota estrictes mesures de seguretat i protocol Covid19.
El circuit presentava 5 zones tipus "park", a les quals els participants han hagut de donar dues voltes, formades per tubs, peces de formigó, travesses de fusta i rocs de diferents dimensions, on s'imposava qui sumava més punts, d'acord amb el nou reglament de competició internacional adoptat també per la Federació Catalana de Ciclisme.
Entre les dones, Alba Hidalgo (Dr Bike) s'ha imposat amb molta solvència per davant d'Elsa Vila (BTT Premià de Dalt) i Virginia Rusca (Cañas Trial Academy), dominant les zones en tot moment anant de menys a més per acabar sumant 120 punts.
En la categoria masculina, el vigent campió mundial de 26" i exresident del CTER de Ripoll Sergi Llongueras (Comas Trial), era el principal favorit en una prova en què el defensor del títol, Eloi Palau, no ha pres la sortida per lesió.
Tot i això, el madrileny Alejandro Montalvo, campió del món junior 2018 i un dels bikers més destacats del panorama internacional en 20", ha estat el millor dels elits sobre el relliscós terreny de l'Avellaneda.
Llongueras, tot i la manca de ritme competitiu i estar recuperant-se de les molèsties al genoll intervingut els darrers mesos, ha signat una actuació de menys a més i s'ha adjudicat el campionat català davant de Jordi Araque (Trialsport) i Domènec Lladó (CC Drinkingas), en el que ha estat un bon test de cara als campionats estatals de Torredembarra de principis de novembre.
Cal destacar també la magnífica actuació en categoria junior de l'olotí Martí Vayreda -resident fins aquest any al CTER- que ha obtingut 410 punts.
Entre els cadets, ha fet un gran paper Nil Benítez (Dr Bike), i, en infantils, Laia Esquís i Víctor Pérez.
Així mateix, cal posar en valor l'alta participació de les categories més joves, que han demostrat una gran perícia en les zones proposades tot i els contratemps amb el fang, cosa que ha posat de manifest un cop més el magnífic treball que realitzen les diferents escoles de trial de Catalunya.
Josep Pujols ha compartit la jornada i la cerimònia d'entrega de premis, celebrada seguint les mesures previstes en el protocol Covid, amb el president de la FCC, Joaquim Vilaplana; el delegat de la FCC a Girona, Carles Ferrer, i el regidor d'Esports de l'Ajuntament de Ripoll, Josep Isern.
La Secretaria General de l'Esport i de l'Activitat Física i la Asociación del Deporte Español (ADESP) han signat avui a Banyoles un conveni de col·laboració que permetrà a les dues parts desenvolupar projectes conjunts en diversos àmbits, com ara l'organització d'esdeveniments esportius sostenibles.
D'aquesta manera, la Generalitat enforteix l'aposta per atraure esdeveniments esportius a Catalunya que s'organitzin sota criteris de sostenibilitat certificats per ADESP, que mostrin un respecte i una protecció al medi ambient.
Per la seva banda, ADESP, entitat formada per les federacions esportives estatals amb l'objectiu de posar en valor l'esport federat, reforça el posicionament com a entitat esportiva líder a Espanya pel que fa al desenvolupament de projectes esportius vinculats amb la consultoria i la protecció del medi ambient a través de l'esport.
El conveni signat obre la porta a col·laborar també en esdeveniments esportius o projectes formatius, entre altres.
De fet, es crearà una comissió de seguiment amb representants d'ambdues entitats amb la finalitat que la col·laboració sigui més útil i fluida entre les parts.
El secretari general de l'Esport i de l'Activitat Física, Gerard Figueras, ha apuntat que "l'acord ens permet reforçar la projecció de Catalunya com a territori que pot acollir amb garanties esdeveniments esportius tant de caràcter estatal com internacional".
Per la seva banda, el president de la Asociación del Deporte Español, José Hidalgo, ha explicat que "estem molt contents de treballar amb la Generalitat, ja que sempre ha estat un referent en matèria esportiva, i aquest acord ens oferirà moltes oportunitats per seguir creixent".
Gerard Figueras: "El conveni permet reforçar la projecció de Catalunya com a territori que acull amb garanties esdeveniments esportius de caire estatal i internacional"
El secretari general de l'Esport i de l'Activitat Física, Gerard Figueras, ha assistit avui al Pavelló del CP Vic de la capital osonenca a la final de la Lliga Catalana d'hoquei patins, en què el Barça s'ha proclamat campió per setena vegada en superar el Noia Freixenet per 7 gols a 3.
Tot i que els de Sant Sadurní guanyaven per 3 a 1 en l'inici de la segona part, el Barça ha capgirat el partit i ha assolit el campionat per per segona vegada consecutiva en aquesta mateixa pista de joc.
La primera meitat ha estat molt anivellada, amb els dos equips buscant l'atac i disposant d'ocasions.
Ni el Noia ni el Barça han pogut poder imposar el seu domini en el joc i els dos porters, Aitor Egurrola i Xus Fernández, han hagut de fer intervencions de mèrit.
El Barça ha incrementar la pressió en atac i en el minut 18 Sergi Panadero ha enviat una bola al pal.
Tres minuts després, una gran assistència de Pau Bargalló ha servit perquè Pablo Álvarez marqués el 0 a 1.
Els de Sant Sadurní, però, han reaccionat de manera immediata i un minut després Jordi Ferrer ha intentat posar la bola dins l'àrea perquè algun company la rematés.
Tot i que ningú no hi ha arribat, l'esfèrica ha entrat a la porteria per l'efecte que duia i amb aquest empat s'ha arribat al descans.
L'inici de la segona meitat ha estat trepidant i ple de gols.
En els primers sis minuts ja se n'havien marcat cinc.
Primer ha estat el Noia, que en un minut i mig ha aconseguit dos gols en dues accions de Roc Pujades, primer marcant i després fent la passada a Jordi Ferrer, que ha transformat el 3 a 1.
La reacció blaugrana ha estat immediata i només vuit segons després João Rodrigues ha escurçat diferències amb una rematada dins l'àrea.
Després que Pau Bargalló desaprofités una falta directa per les deu faltes del conjunt de Sant Sadurní, João Rodrigues ha tornat a marcar, aquest cop de falta directa, i ha empatat la final.
Pau Bargalló ha estat l'encarregat de tornar a posar el conjunt blaugrana pel davant en el marcador amb el 3 a 4 en el minut 6 de la segona meitat.
A partir d'aquell instant, el Barça ha començat a assegurar la final en favor seu amb el 3 a 5 de Matías Pascual en el minut 36.
Poc després, el Noia ha desaprofitat una falta directa per les deu faltes del Barça.
Tot seguit, els blaugrana han marcar el 3 a 6 en una acció de Pablo Álvarez.
Matías Pascual ha sentenciat el matx, quan només faltava un minut pel final, en marcar el setè gol blaugrana que representava el 3 a 7 i la setena Lliga Catalana d'hoquei patins pel conjunt de la capital de Catalunya.
El representant de la Generalitat ha compartit la jornada amb el vicepresident primer de la Federació Catalana de Patinatge, Benjamí Pons, i el regidor d'Esports de Vic, Titi Roca, així com dirigents dels clubs finalistes.
El representant territorial de l'Esport a Girona, Pep Pujols, ha assistit avui a Banyoles al Campionat d'Espanya de triatló, en què l'andalús Alberto González (Arcade Inforhouse Santiago) i l'asturiana Paula Herrero (Náutico Naaron) han assolit els podis de campions estatals de triatló en la distància olímpica en masculí i femení, respectivament.
Han guanyat unes curses disputades amb 145 participants a la capital del Pla de l'Estany en el retorn d'aquesta competició a terres gironines.
González, campió estatal esprint fa quinze dies en format contra el rellotge, ha vençut en superar Ángel Sánchez i Kevin Tarek en el desenllaç, per només 2 i 4 segons amb un temps de 1h45:43.
Jordi Garcia, argent fa dos anys també a Banyoles, ha abandonat en el torn de la bicicleta per problemes mecànics.
Herrero ha agafat un clar distanciament a favor en la cursa femenina en la primera de les tres voltes a peu, amb 41 segons d'avantatge i 1:08 al final amb 2h00:37.
Pel que fa a les participants catalanes, la calellenca Anna Flaquer i la banyolina Sara Loher han estat cinquena i sisena, respectivament.
Les proves s'han fet segons el protocol consensuat per l'Ajuntament de Banyoles i la Federació Espanyola de Triatló (FETRI), d'acord amb les autoritats sanitàries, que limita la participació i els circuits al voltant de l'Estany, estableix controls de temperatura i zones d'accés restringit.
Fins i tot el lliurament de medalles s'ha portat a terme amb els vencedors recollint-les d'una safata i posant-se-les ells mateixos.
Pel que fa al públic, també ha restat en una zona reservada i exclusiva, sense possibilitat de contacte ni amb els atletes ni amb els voluntaris.
El representant de la Secretaria General de l'Esport i de l'Activitat Física ha compartit l'esdeveniment i el lliurament de premis amb Miquel Noguer, alcalde de Banyoles; Francina Guardiola, presidenta de la Federació Catalana de Triatló; Jordi Congost, regidor d'Esports de Banyoles i director del Canal Olímpic de Catalunya; José Hidalgo, president de la Federació Espanyola de Triatló, i Alícia Garcia, representant de la Federació Internacional de Triatló, entre d'altres.
El representant territorial de l'Esport a Tarragona, Joan Plana, ha assistit avui a la platja del Regueral de Cambrils a les finals del Campionat de Catalunya de Volei Platja 2020, en què Erika Kliokmanaite i Kadri Puri, en categoria femenina, i els germans Javi i Vicente Monfort, en la masculina, s'han proclamat vencedors, després de guanyar l'última prova del Vichy Catalan Volei Tour de la temporada.
Els germans Monfort, que han guanyat les cinc proves que s'han celebrat aquest 2020, s'han trobat com a rivals a la parella formada per Zdravko Kamenov, amb qui ja s'havien enfrontat en dues ocasions, formant parella amb Blagovest Petrov.
La parella de búlgars aconseguien arribar a la final després de batre en semifinals i en un partit ajustadíssim a Dexter Edwards i Elio Carrodeguas.
Però davant de Javi i Vicente Monfort, tot i un primer set molt ajustat que s'ha decidit per la mínima, no han pogut superar els germans valencians, que tancaven el partit per 2 a 0.
Pel que fa a la final femenina, Carla Martínez i Nuria Bouza hi arribaven després de guanyar en les semifinals a Julia Bonet i Becky Fernández, la parella amb més segones posicions de la temporada, per 2 a 0.
Ja a la final, la solvència i experiència d'Erika Kliokmanaite i Kadri Puri no donava opcions a la parella de la catalana Martínez i la gallega Bouza, tancant el partit amb un marcador clar de 21-15 i 21-10.
La lituana i l'estoniana, que han dominat el circuit d'inici a fi, es feien així amb el títol de campiones de Catalunya, que en el cas de Kliokmanaite ha revalidat, ja que també va ser campiona la temporada passada amb Nuria Bouza com a parella.
El representant del Govern de Catalunya ha compartit el campionat amb, entre d'altres, Natalia Pleguezuelo, regidora d'esports de l'Ajuntament de Cambrils; Marta Borràs, regidora de Turisme de l'Ajuntament de Cambrils; Joan Cortadellas, representant de Vichy Catalan; Franz Eiselt, gerent de Hörmann; i Maribel Zamora, presidenta de la Federació Catalana de Voleibol.